Άβα (ποιήτρια)

Η ποιήτρια Άβα (περ. 1060 – 7 Φεβρουαρίου 1127), αναφέρεται επίσης και ως Κυρία Άβα, Άβα του Γκότβαϊχ ή Άβα του Μελκ, ήταν η πρώτη γερμανόφωνη γυναίκα συγγραφέας γνωστή με το όνομά της. Συνέθεσε πέντε ποιήματα, που αναφέρονται στα χριστιανικά θέματα της σωτηρίας και της δεύτερης έλευσης του Χριστού, στη δημοτική γλώσσα, καθιστώντας τις σύνθετες βιβλικές διδασκαλίες προσβάσιμες στους ανθρώπους της εποχής της.
 Βιογραφικά στοιχεία 
Λίγα είναι γνωστά για τη ζωή της Άβα πέρα από το έργο της από το οποίο προκύπτουν ορισμένα συμπεράσματα σχετικά με την ταυτότητά της. Είναι γνωστό ότι ήταν παντρεμένη και απέκτησε δύο γιους (πιθανά ονόματα: Χάρτμαν και Χάινριχ), που αναφέρονται στο ποίημά της Η τελευταία κρίση, στο οποίο αναφέρει επίσης ότι ένας από τους γιους της πέθανε στη διάρκεια της ζωής της, αν και η ηλικία στην οποία πέθανε και η αιτία θανάτου δεν αναφέρονται.

Λόγω των τεράστιων γνώσεών της, οι περισσότεροι μελετητές ταυτίζουν την ποιήτρια Άβα με κάποια Άβα, ο θάνατος της οποίας καταγράφεται σε πολλά μοναστήρια στη σημερινή Αυστρία. Είναι πιθανό ότι μετά τον θάνατο του συζύγου της, έζησε ως μοναχή στο αβαείο Γκότβαϊχ στην Κάτω Αυστρία, κοντά στο Κρεμς αν ντερ Ντόναου, ή ίσως στο αβαείο του Μελκ.

Δεν έχει αναγνωρισθεί επίσημα αγία, αλλά τιμάται στη Ρωμαιοκαθολική Εκκλησία και η ημέρα μνήμης της είναι η 7η Φεβρουαρίου.

Κοντά στο αβαείο Γκότβαϊχ υπάρχει ακόμη σήμερα ένα κτίσμα που ονομάζεται Ο πύργος της Άβα (Avaturm), πιθανώς τα ερείπια της προηγούμενης γυναικείας μονής. 

 Συγγραφικό έργο 
μικρογραφία|Ο πύργος της Άβα 
Από την ανάλυση των ποιημάτων της συνάγεται ότι η Άβα ήταν εξοικειωμένη με τα βιβλικά σχόλια του Βέδα, τα έργα του Rabano Mauro, του Αλκουίνου της Υόρκης και άλλων εκκλησιαστικών συγγραφέων της εποχής της. Όλα τα ποιήματα επικεντρώνονται σε θέματα σωτηρίας και της δεύτερης έλευσης του Χριστού, όπως περιγράφεται στην Αποκάλυψη. Αν και τα θέματα των ποιημάτων της είναι θρησκευτικά και με μη πρωτότυπη πλοκή, όπως πολλοί μεσαιωνικοί συγγραφείς, η Άβα χρησιμοποίησε μοτίβα και επεισόδια συχνά επαναλαμβανόμενα στη λαϊκή λογοτεχνία, τα οποία φαίνονται προερχόμενα από τη Βίβλο, αλλά στην πραγματικότητα δεν υπάρχουν στα κανονικά ιερά κείμενα, για παράδειγμα ένα επεισόδιο με ένα βόδι και έναν γάιδαρο στη φάτνη. Οι συχνές αυτοβιογραφικές αναφορές της αποκαλύπτουν τη συναισθηματική συμμετοχή της στα γεγονότα που αφηγείται. Η μεγάλη ποικιλία εικόνων που εμφανίζονται στην ποίησή της υποδηλώνουν μια βαθιά κατανόηση της χριστιανικής θεολογίας καθώς και μια τεράστια δεξαμενή πηγών από τις οποίες εμπνεύστηκε.

 Johannes (Ιωάννης ο Βαπτιστής)
 Leben Jesu ( Η ζωή του Ιησού) 
 Die 7 Gaben des Heiligen Geistes (Τα Επτά Δώρα του Αγίου Πνεύματος)
 Der Antichrist (Ο Αντίχριστος)
 Das Jüngste Gericht (Η τελευταία κρίση)

 Βραβείο Λογοτεχνίας 
Ένα διετές λογοτεχνικό βραβείο γνωστό ως Frau Ava Literaturpreis θεσπίστηκε το 2001 στην Αυστρία και απονεμήθηκε για πρώτη φορά το 2003. Απονέμεται σε ήδη δημοσιευμένα έργα γυναικών συγγραφέων στα γερμανικά με θέματα πνευματικά, θρησκευτικά ή πολιτικά που απευθύνονται σε ενήλικες ή στοχεύουν να ελκύσουν ένα νεανικό αναγνωστικό κοινό.
 Παραπομπές 

Κατηγορία:Γερμανοί ποιητές
Κατηγορία:Μεσαιωνικοί ποιητές
Κατηγορία:Μεσαιωνική λογοτεχνία
Κατηγορία:Μεσαιωνική γερμανική λογοτεχνία